五行王相詩
作者：劉攽
朝代：宋

paragraphs: 長生不我欺，幼學每自堅。
沐浴蕙蘭芳，呼吸朝霞鮮。
冠带謁紫皇，左右賓列仙。
臨官太清上，拜賜玉案前。
帝王固陳迹，聖智不足甄。
衰容了成稚，白髮倏更玄。
病笑留侯晚，妙許成子賢。
死者不復作，塵埃殊可憐。
墓隧侵人居，海水爲桑田。
絕迹自此遠，飄颻周九天。
胎化兩珍禽，羽翼爲我先。
養志幸有成，眷言慚自然。